Mette Bock (LA), 2012-05-11:
Tak for det.
Først vil jeg gerne sige tak til Dansk Folkeparti for at have rejst den her forespørgsel.
Det er selvfølgelig vigtigt, at vi også diskuterer, hvad kvalitet er, og hvordan vi opnår kvalitet på de videregående uddannelser.
Samtidig synes jeg, at debatten her i dag viser, at det er meget svært at diskutere kvalitet.
Hvad mener vi med det?
Kvalitet er jo ikke et fast defineret begreb.
Kvalitet rummer en elasticitet i sig, som gør, at det er helt nødvendigt, at vi først definerer kvalitet, før vi kan vurdere, om vi så opnår den kvalitet, vi rent faktisk ønsker.
Er det f.eks. kvalitet, hvis vi uddanner så mange nobelpristagere som overhovedet muligt?
Ja, det er det vel.
Er det kvalitet, at vi uddanner så mange kandidater som muligt, som kan gå direkte ud på arbejdsmarkedet og fungere fra dag et?
Ja, det er vel også kvalitet.
Derfor bliver vi altså nødt til at være mere præcise i stedet for bare at sige: Vi vil alle sammen gerne have bedre kvalitet.
Jeg synes faktisk, at det eksempel, hr. Alex Ahrendtsen rejste med sagen med Linda Maria Koldau på Aarhus Universitet, viser, hvor forskelligt vi kan definere kvalitet.
Linda Koldau er prima vista-ekspert, og for hende var kvalitet, at der var et miljø på musikstudiet i Aarhus, hvor man kunne udfolde og udvikle talenter inden for prima vista.
På Aarhus Universitet har man lyttet til andre vandrør i vores samfund, som siger, at det er meget vigtigt, at man uddanner kandidater, som faktisk kan gå ud på arbejdsmarkedet og varetage nogle opgaver, der er behov for at få løst.
Derfor har man ikke haft fokus på prima vista – bare for nu at nævne det som et eksempel.
Så kvalitet er ikke et enten-eller; kvalitet må vi gøre os umage med at definere, for at vi kan få en meningsfuld diskussion om, hvorvidt vi opnår den kvalitet, som vi faktisk ønsker.
Det tror jeg ikke ret mange af os herinde har forstand på.
Men vi kan godt kigge på rammerne, og det skal vi, så længe det er offentlige midler, der bruges på vores uddannelsesinstitutioner.
For det første tror jeg, at vi bliver nødt til – og undskyld til uddannelsesministeren for, at jeg nævner det én gang til – at kigge på den langsigtede finansiering af vores universiteter.
Samtidig siger man, at der skal oprettes 10.000 nye uddannelsespladser.
Vi har en finansieringsgrænse, som vi står over for, når globaliseringsmidlerne udløber.
Nu skal jeg jo ikke være kritisk, før jeg ved, hvad jeg har at forholde mig til, men jeg glæder mig rigtig meget til at se på, hvordan vi rent faktisk sørger for, at der kommer en løsning på det her finansieringshul på enten den ene eller den anden måde.
Så den langsigtede finansiering kunne være en rigtig god måde at skabe rammer for kvalitetsudviklingen på vores universiteter.
Det synes jeg er en rigtig god idé.
Den taxameterordning, vi har i dag, tror jeg sådan set var godt tænkt på det tidspunkt, hvor den blev indført, men samtidig må vi sige, at det jo godt kunne være, at man også, når man taler taxameter, kunne kigge på, hvad der sker med de kandidater bagefter, og lade en del af taxameteret udløse i forhold til det.
For det tredje tror jeg, at vi skal kigge på vores akkrediteringssystem.
For mig at se har vi alt for mange uddannelser i dag, og universiteterne siger selv, at de egentlig er kede af, at det, at man udbyder nye uddannelser hele tiden, også er blevet et konkurrenceparameter.
Derfor bliver vi nødt til at kigge på, hvordan vores akkrediteringssystem fungerer.
Endelig vil jeg sige, at det er meget væsentligt, når vi nu taler om både bredde og højde og de fleste er enige om, at begge dele er væsentlige, at vi så fastholder det, som også Venstres ordfører påpegede, nemlig forholdet mellem uddannelse og dannelse.
Det er ikke nok, at vi uddanner en hel masse rigtig, rigtig dygtige mennesker, hvis de i virkeligheden ikke er rigtig kloge – i bogstaveligste forstand.
Vi skal både have dygtige og kloge kandidater ud fra vores universiteter.
Det synes vi ikke klæder et oplyst samfund som det danske, så derfor er vi ikke med på forslaget til vedtagelse, men vi er meget gerne med i diskussionen om, hvad kvalitet er på de lange videregående uddannelser.